Gylfi Þór Sigurðsson hefur verið orðaður við brottför frá félaginu að undanförnu . AFP Dominic King , blaðamaður hjá Daily Mail og sérfræðingur í málefnum enska knattspyrnufélagsins Everton , setti inn áhugaverða færslu á Twitter í gær . Þar gaf King það til kynna að hluti af leikmannahópi Everton sé ósáttur með nýráðinn stjóra liðsins , Carlo Ancelotti , en Ítalinn tók við stjórnartaumunum á Goodison Park rétt fyrir jól . Lítið hefur gengið hjá félaginu á þessari leiktíð en Everton tapaði á útivelli gegn unglingaliði Liverpool í 3. umferð ensku bikarkeppninnar um síðustu helgi . King greinir frá því að hluti af leikmannahópi Everton hafi farið og rætt við Duncan Ferguson , aðstoðarþjálfara liðsins , til þess að láta vita af óánægju sinni með ítalska stjórann . King fer ekki fögrum orðum um þessa leikmenn sem eru ónafngreindir í færslu hans en ítrekar að ef rétt sé farið með staðreyndir eigi þessir leikmenn aldrei að spila aftur fyrir félagið . Gylfi Þór Sigurðsson , landsliðsmaður í knattspyrnu , er leikmaður Everton , en hann hefur verið orðaður við brottför frá félaginu í enskum fjölmiðlum að undanförnu . Everton er í ellefta sæti ensku úrvalsdeildarinnar með 25 stig en Ancelotti er afar reyndur stjóri sem hefur meðal annars fagnað sigri í Meistaradeildinni í þrígang . Fjölmiðlar á Englandi segja að Ancelotti hafi verið duglegur að láta leikmenn sína heyra það að undanförnu eftir slæma frammistöðu sem virðist eitthvað fara fyrir brjóstið á leikmönnum liðsins .